OŠ BOROVJE

ZAGREB, DAVORA ZBILJSKOG 7

Tel: 01/ 6331-521

Fax: 01/ 6331-530

ured@os-borovje-zg.skole.hr

31. kolovoza 2020.

**Organizacija nastave u OŠ Borovje od 7. rujna 2020.**

**(Model A: nastava u školi)**

**Za sve učenike nastavna godina 2020./2021. počinje 7. rujna 2020.** uz primjenu uputa i preporuka Hrvatskog zavoda za javno zdravstvo i Ministarstva znanosti i obrazovanja od 24. kolovoza 2020. i 29. kolovoza 2020.

Rad u školi, uz pridržavanje propisanih uputa, smatra se sigurnim i za učenike i za djelatnike.

Škola je obavezna provesti propisane mjere odnosno prilagoditi ih svojim mogućnostima i uvjetima.

**Škola je opremljena svim potrebnim higijenskim priborom i materijalom kao i dezinfekcijskim sredstvima za čišćenje odnosno higijenu ruku** te će se osigurati redovita kontrola i nadopuna istog kao i redovita priprema, čišćenje i održavanje prostora škole prema dobivenim Uputama. U školi i izvan škole djelatnici će se pridržavati što je više moguće pravila kojima se smanjuje njihova mogućnost zaraze te posljedično zaraza učenika.

Tijekom boravka u zatvorenom prostoru škole **svi će djelatnici nositi maske.**

**Grad Zagreb će** kao osnivač **osigurati** **zaštitne maske za učenike i djelatnike škole** te potrebne količine vizira i zaštitnih pregača za postupanje u slučaju razvoja znakova bolesti kod djeteta tijekom boravka u školi sukladno uputama HZJZ i MZO.

Iz Uputa HZJZ-a i MZO-a te Gradskog ureda za obrazovanje proizlazi sljedeće:

1. Prije dolaska djeteta u školu **roditelj/skrbnik će** **pročitati upute HZJZ-a i MZO-a** te dijete podsjetiti na držanje fizičkog razmaka i na pravila osobne higijene te ostale mjere zaštite.
2. **Roditelji/skrbnici dužni su izmjeriti tjelesnu temperaturu djetetu svaki dan prije dolaska u školu** te u slučaju povišene tjelesne temperature ne smiju dovoditi ili poslati dijete u školu, već se javljaju telefonom ravnateljici/pedagoginji škole i izabranom pedijatru/liječniku obiteljske medicine radi odluke o testiranju i liječenju djeteta.

**Djeca sa znakovima zaraznih bolesti ne dolaze u školu.**

Učenicima razredne nastave roditelji/skrbnici svako će jutro u informativku upisati vrijednost izmjerene tjelesne temperature. Informativku provjerava razredna učiteljica te o utvrđenim odstupanjima obavještava ravnateljicu/pedagoginju škole.

Tijekom nastave **kod sumnje** **na** povišenu tjelesnu temperaturu ili kod pojave drugih simptoma koji upućuju na zarazu COVID-19 ili neku drugu respiratornu **infekciju djetetu će biti izmjerena tjelesna temperatura te će biti izdvojeno iz razrednog odjela u ured stručnih suradnica/ravnateljice do žurnog dolaska roditelja/staratelja.**

U slučaju da se za neko **posebno zdravstveno osjetljivo dijete** moraju primijeniti **drugačija pravila** prilikom boravka u školi, **roditelj/staratelj dužan se javiti pedijatru/obiteljskom liječniku/školskoj liječnici** koji će o tome donijeti odgovarajuću **odluku. Odluku će roditelj/staratelj dostaviti u školu pedagoginji/ravnateljici.**

1. **Učenici** svih razrednih odjela **u školu ulaze pridržavajući se mjera socijalne distance i na sljedeći način.**

*Učenici prvih i drugih razreda ulaze na vrata svojih matičnih učionica (ulazi sa školskog dvorišta) od 7.45 do 8.00 sati.*

*Učenici trećih i četvrtih razreda ulaze na sporedni ulaz škole (ulaz produženog boravka) od 8.00 do 8.10 sati u jutarnjoj smjeni i od 14.00 do 14.10 sati u popodnevnoj smjeni odnosno prema rasporedu sati.*

*Učenici petih i šestih razreda ulaze na sporedni ulaz škole od 7.40 do 7.50 sati (ulaz sa školskog sportskog igrališta) u jutarnjoj smjeni i od 13.40 do 13.50 u popodnevnoj smjeni odnosno prema rasporedu sati.*

*Učenici sedmih i osmih razreda ulaze na glavni ulaz škole od 7.50 do 8.00 sati u jutarnjoj smjeni i od 13.50 do 14.00 sati u popodnevnoj smjeni odnosno prema rasporedu sati.*

Učenike razredne nastave na ulazu dočekuju razredne učiteljice, a učenike predmetne nastave dežurni učitelji.

Učeniku se na ulazu dezinficiraju ruke i potplata obuće. Učenik zatim odlazi do garderobe, obuva papuče, skida jaknu, te dezinficira/pere ruke sapunom i vodom prije ulaska u učionicu.

**Učenici razredne nastave (od 1. do 4. r.) nisu obavezni, ali mogu nositi maske (npr. zdravstveno osjetljiva djeca).**

**Učenici predmetne nastave (od 5. do 8. r.) obavezno nose maske.**

**Učenici u učionicama sjede na najvećem mogućem fizičkom razmaku.**

**Roditelji/skrbnici/druge odrasle osobe u pratnji učenika ne ulaze u školu** osim u iznimnim slučajevima (uz prethodnu najavu i dogovor s ravnateljicom/pedagoginjom škole) i obavezno sa zaštitnom maskom.

1. **Svaki razredni odjel boravi u jednoj (matičnoj) učionici** odnosno tijekom nastave učenici uglavnom ne mijenjaju učionice. **Većina nastave** izvodit će se **u dvosatu**. **Nastavni sat** traje **40 minuta**. Izborna **nastava** **Islamskog vjeronauka** i **Bosanskog jezika i kulture** izvodit će se **online.** Učenici koji ne pohađaju nastavu izbornog predmeta, slobodan nastavni sat provest će u knjižnici ili jednoj od slobodnih učionica uz nadzor učitelja ili stručnog suradnika. **Izvannastavne aktivnosti, dodatna nastava, dopunska nastava dijelom će se izvoditi u školi, a dijelom online.**

**Za učenike** koji spadaju u **zdravstveno osjetljivu skupinu** (nadležni liječnik izdaje potvrdu) kao i za učenike koji su **odsutni iz škole** jer su **COVID pozitivni** ili su u **samoizolaciji**, **nastava** se organizira **online**.

Na početku i na kraju svake smjene prostor u kojem borave učenici primjereno će se očistiti.

**Konačan raspored učenika u razredne odjele i matične učionice kao i raspored sati bit će utvrđen u ponedjeljak, 7. rujna 2020.**

Školsku torbu s udžbenicima i ostalim školskim priborom učenici svaki dan donose u školu i odnose kući. Učenici prvih i drugih razreda u dogovoru s razrednim učiteljicama ostavljaju dio školskog pribora u školi.

1. **Upute o prvom danu škole bit će objavljene na mrežnoj stranici škole u četvrtak, 3. rujna 2020.**

Prvi nastavni dan učenicima će se održati edukacija kako se ponašati u školi, prati ruke, dezinficirati ruke, održavati fizički razmak, koristiti zajednički prostor i slično.

1. **Male odmore** učenici će provoditi **u svojoj matičnoj učionici** uz nadzor učitelja.
2. **Velike odmore** učenici će provoditi **u svojoj matičnoj učionici** ili izaći na školsko dvorište/igralište uz primjerenu fizičku udaljenost od drugih razrednih odjela i uz nadzor učitelja.
3. Za učenike koji će koristiti uslugu školske kuhinje odnosno **mliječni obrok**, on će biti **poslužen u matičnim učionicama** u sljedećim terminima:

*MO za učenike razredne nastave od 8.40 do 8.50 sati u jutarnjoj smjeni i u 14.05 do 14.15 u popodnevnoj smjeni.*

*MO za učenike predmetne nastave od 9.30 do 9.40 sati u jutarnjoj smjeni i od 14.55 do 15.05 u popodnevnoj smjeni*.

1. Tijekom boravka u školi učenici koriste toalete – učenici razredne nastave koriste toalete u prizemlju škole, a učenici predmetne nastave na katu škole. Prilikom ulaska/izlaska iz toaleta učenici će oprati/dezinficirati ruke.
2. Učenici upisani u **program produženog boravka** bit će podijeljeni u tri odgojno-obrazovne skupine.

**Roditelj dolazi po dijete (ne ulazi u školu) u 15:45, 16:30 ili 17 sati.** U navedenim terminima učiteljice će izvesti djecu iz škole, ispred matičnih učionica prvih i drugih razreda (ulazi sa školskog dvorišta).

1. **Ručak** će do daljnjega bit će poslužen **samo učenicima uključenim u program produženog boravka.**

Učiteljice će izvoditi učenike na ručak u blagovaonicu u grupama u pravilnim vremenskim razmacima od 20 minuta. Prije i nakon ručka učenici će oprati/dezinficirati ruke.

Prije i nakon izlaska svake grupe spremačice će dezinficirati prostor blagovaonice.

**Ručak za ostale učenike organizirat će se čim će epidemiološke mjere dozvoliti ulazak u blagovaonicu djece iz različitih razrednih odjela.**

1. U postojećoj epidemiološkoj situaciji **izvanučionička nastava** (terenska nastava, posjeti, poduka plivanja..) **neće biti organizirana** osim u slučaju provedbe već postojećih školskih projekata (Školska shema, LORA) te uz pridržavanje svih epidemioloških mjera.
2. Do daljnjega su **zabranjeni** svi stručni, edukativni i slični **posjeti školi**.
3. **Ulazna vrata škole bit će zaključana**, a otvaraju se na poziv zvonom.
4. **Škola do daljnjega neće neposredno raditi sa strankama.** Komunikacija će se ostvarivati telefonom i/ili elektroničkom poštom.

Ulazak neovlaštenih osoba (roditelji, skrbnici, ostali članovi obitelji učenika, vanjski suradnici, dostavljači, serviseri…) iznimno je moguć na glavni ulaz uz najavu i prethodni dogovor s ravnateljicom/pedagoginjom i uz obavezno nošenje maske.

1. **Škola vodi evidenciju ulazaka ovlaštenih i neovlaštenih osoba**. Ulazak u školu jedino je moguć na glavni ulaz škole. U evidencijsku knjigu upisuje se ime i prezime osobe koja ulazi u školu, vrijednost izmjerene tjelesne temperature i kontakt telefon.
2. Do poboljšanja epidemiološke situacije **roditeljski sastanci većinom će se održavati *online****,* a **pojedinačni razgovori *online* ili u školi** uz prethodnu najavu i dogovor s ravnateljicom/stručnom suradnicom/razrednim učiteljicama/predmetnim učiteljima.

Kontakti djelatnika objavljeni su na mrežnoj stranici škole.

1. **Terapijski programi** koje provode stručne suradnice provodit će se individualno u uredima stručnih suradnica uz pridržavanje svih epidemioloških mjera.
2. **Obrazovni programi** koje provode stručne suradnice provodit će se u matičnim učionicama razrednih odjela uz pridržavanje svih epidemioloških mjera.
3. **Aktivnosti u knjižnici** održavat će se samo za učenike jednog razrednog odjela odnosno prema dogovoru učitelja i knjižničarke. Posudba/vraćanje knjiga u knjižnicu bit će moguće u uredovno vrijeme uz pridržavanje propisanih epidemioloških mjera.
4. **Do daljnjega** odnosno do promjene propisanih mjera i poboljšanja epidemiološke situacije, školska **sportska dvorana** i drugi **prostori škole neće se iznajmljivati.**
5. **U slučaju pojave bolesti COVID-19 u školi, škola će postupiti u skladu s uputama nadležnih liječnika, epidemiologa, HZJZ, GUO i MZO.**

Organizacija rada prilagođavat će se aktualnoj epidemiološkoj situaciji kao i svim važnim i novim uputama i preporukama nadležnih institucija. Sve izmjene, dopune i poboljšanja bit će objavljene na mrežnoj stranici škole.

Strpljenje, razumijevanje, suradnja i otvorena komunikacija uz međusobno uvažavanje i poštovanje čimbenici su koji će osigurati uspješnu provedbu navedenog modela nastave kao i ostvarenje svih ciljeva i ishoda ovogodišnjeg kurikuluma.

ravnateljica

mr. sc. Branka Štefok Bojadžija